Nüüd, kus tähtajalised hooldustööd on metsas valmis, saan rahulikult tegelda pikema aja plaanidega. Täna puhastasin peenest võsast ja vaarikatest lepiku alust. Sealt loodan küttepuid talvel teha. Ja kevadel kuusetaimed istutada.  Sügisene istutamisplaan jääb katki, sest maa on liiga märg, muld lausa porine. Sellise istutamise tulemused ei pruugi head olla, sest liiga märja mullaga võib talvel tekkida külmakohrutusi. Taimed kerkivad üles ja kui neid siis ülessulanud maaga uuesti kinni ei talla, jäävad juured "rippuma" ning taim võib ära kuivada.